མྱི་མང་པོ་ཞིག་གིས་དགྱ་ནག་དམངས་གཙོ་ཅན་ལ་བསྒྱུར་ན་བོད་ལ་རེ་ལ་ཆེན་པོ་ཞིག་ཡོད་པར་འདོད་བཞིན་པ་ནི་ནོར་འཁྲུལ་ཁོ་ནའོ།ང་ཚོས་གཞུང་གིས་རང་དབང་དང་འགྲོ་བ་མིའི་ཐོབ་ཐང་སོགས་བརྗོད་ནས་རང་བཙན་གྱི་ཐ་སྙད་མེད་པར་མུ་མཐུད་ནས་བསྐྱོད་ན།དགྱ་ནག་དམངས་གཙོ་ཅན་ལ་བསྒྱུར་པའི་ཉིན་མོ་ནི་བོད་ཀྱི་ཡོད་ཚད་ཤོར་ལ་ཉེ་བའི་འགོ་བརྩམས་པ་རེད།སྐབས་དེར་ང་ཚོ་ལ་གོ་སྐབས་གང་ཡང་ཡོད་མི་སྲིད།ང་ཚོས་རང་དབང་མེད་པ་བརྗོད་དམ་ཡང་ན་འགྲོ་བ་མྱིའི་ཐོབ་ཐང་གླེང་གི་ཡིན།གང་ཡང་གླེང་གཞི་མེད་པ་ཆགས་ཀྱི་ཡིན་པ་གསལ་བོར་མཐོང་ཆོས་སུ་གྲུབ་བཞིན་པ་རེད།དེ་དུས་གཞི་ནས་གཞུང་གིས་ཁ་ཕྱོགས་བསྒྱུར་ནས་རང་བཙན་རྩོད་ལེན་བྱས་ན་དོན་དངོས་ནས་༸གོང་ས་མཆོག་གི་གདོང་ཆུ་ལ་བྱུག་པ་རེད་ལ།